35. schôdza NR SR - 3.deň - B. popoludní
Dátum: 2014-05-15
Poslanec: Kuffa, Štefan (OĽANO)
Druh vystúpenia: Vystúpenie v rozprave

Vážená pani podpredsedníčka, vážený pán minister, vážený pán predkladateľ, kolegyne, kolegovia, dovoľte mi niekoľko slov povedať. V úvode, pán minister, chcem vás práve osloviť. Ja si vás vysoko vážim. A som aj presvedčený, že teda ten váš úmysel bol dobrý. Ale ja som už jednoducho taký a s filozofiou predkladaného zákona nemôžem súhlasiť. To, čo máme tuná na stole, považujem za vysoko diskriminujúce, diskriminujúce práve bežných občanov Slovenskej republiky. Samozrejme, pripúšťam aj tú skutočnosť, že môže sa človek pomýliť. Ale zvýhodňuje naozaj súčasných poľnohospodárov, ktorí majú veľké, obrovské lány v rozsahu 5 tisíc, 7 tisíc, niekde až možno 9 tisíc, 10 tisíc. Môže to byť rôzne. A ono, tak ako kolegyňa tu pred chvíľou povedala, nám záleží možno na tom práve rozvoji, aby tu vznikali nové farmy malého rozsahu, možno od nejakých piatich, tridsiatich, sto, dvesto hektárov. Ale mám obavu takú, že týmto zákonom sa práve stane to, že tí, ktorí sú užívateľmi, nie sú vlastníkmi tejto pôdy, práve títo ju vykúpia. A presne myslím si, že to je hrozba taká, že vlastne poľnohospodárske družstvá majú informácie o tom, prístup ku vlastníkom. Oni keď túto pôdu skúpia, tak celý podiel ako celý podnik to predajú v podstate tretej osobe. A to bude práve to, čo sme nechceli. A budú mať to tí zahraniční. Na druhej strane som tiež tak aj prekvapený, veľakrát to tuná odznievalo, ako sa bojíme možno našich spoluobčanov, lebo sme Európania v rámci Európskej únie a je tu nejaká tá hystéria. Áno, tá pôda nie je len výrobným kapitálom. Ja som včera či pred predvčerom Mariana tuná počúval, ako to pekne tak zhodnotil. A trebárs nesúhlasil s mojím názorom, ktorý ja mám. A stojím si za tým, že ak chceš byť poľnohospodárom a dobrým gazdom a hospodárom, ty pôdu musíš vlastniť. Stojím si za tým. A dôvod na to je taký obyčajný, prozaický, lebo ako vlastník sa správaš zodpovedne k tejto pôde. Ty ju nebudeš humpľovať, ty tam nevypustíš ani naftu, ani olej, ani neznehodnocuješ túto pôdu. Ja sa pýtam, aký vzťah má poľnohospodár, ktorý má päťtisícový alebo desaťtisícový lán v hektároch? Aký ho môže mať? Dovoľujem si povedať, čím máš menší podiel tej pôdy, tým máš k nej väčší vzťah. Aj vyššia produktivita je, ak na čo najmenšom hospodáriš. Keď už to tak preženiem, možno taký drobný roľník, ktorý má možno do jedného hektára alebo pol hektára, no tak zeleninu tam pestuje, hej, a ten výnos a tá efektivita je vyššia. Farmári v zahraničí aj v západnej Európe sú toho svedkom, dokážu hospodáriť aj na nižších plochách ako u nás. Sú to poľnohospodári. A dokážu hospodáriť aj na troch, piatich hektároch. Áno, sú tam vysoko špecializované plodiny, ktorým sa venujú. Napríklad v Holandsku poľnohospodár má dva hektáre pôdy a na nej má zasadené dva hektáre tulipánov, hej, a tá efektivita je oveľa vyššia. Samozrejme, pôda ako taká, však kolega spravodajca včera o tom tu rozprával, nie je kapitálom. Áno, ale v podstate ja keď pôdu nevlastním, ja ju len využívam, tak ja sa správam k nej ako len k výrobnému prostriedku, práve naopak, vtedy sa správam k nej len ako ku kapitálu. A ja som sa rozprával s odborníkom, som spomínal inžiniera Šlinského, ktorý o tom hovorí. A ja sa s tým stotožňujem, pôdu musíš vlastniť, lebo cez to vlastníctvo ty nadobúdaš aj ten vzťah. Tuná vidím proporcionálnu nevyváženosť medzi v podstate tými, ktorými sú užívateľmi vo veľkej miere, a drobnými vlastníkmi pôdy. Potom ďalšia veľmi vážna vec je taká, že prijatím tohto návrhu zákona vlastník pôdy nebude môcť slobodne predať svoju pôdu, tak isto aj veľmi ťažko sa bude nadobúdať tá pôda. Definovaný je mladý farmár, dobre, ale keď raz budeš na dôchodku ako občan Slovenskej republiky, preto, že máš ty vek a máš viac rokov, máš po štyridsiatke, po päťdesiatke, ty už si nebudeš môcť kúpiť pôdu? A podmienka bude tu, že ty musíš tri roky mať nejakú prax alebo musíš pracovať alebo musíš vykonávať prácu v poľnohospodárskej činnosti? Tak teraz si zoberme takú skutočnosť, že urobme to obmedzene. To možno prenesiem do podnikania v inom slova zmysle. Máš ja neviem reštauráciu, elektrotechnickú firmu a teraz štát ti bude určovať, že môžeš ju predať len v tom meste, len v tej obci a prednostne a podobne. Sú to obmedzenia, s ktorými ja vnútorne nemôžem súhlasiť. Ste nepočúvali, pán minister, ale ja si vás veľmi vážim a je mi to ľúto, ale nesúhlasím s návrhom zákona, a preto aj podávam procedurálny návrh, aby sa vrátil späť na prerokovanie. Navyše si myslím, že je šité naozaj veľmi horúcou ihlou to skrátené legislatívne konanie, tuná na tú hystériu, ktorá nás zachvátila, myslím si, nie je najmenší dôvod, lebo ja tu nevidím, že by tu hrozili národohospodárske škody. Nedostal som zatiaľ na to odpoveď, keď som sa na to pýtal. Aké národohospodárske škody nám tuná hrozia? Nijaké. V minulosti sme sa tešili z toho, že prichádza sem zahraničný kapitál, ešte sme to aj podporovali, dneska máme nejaký strach a zdesenie z toho. Áno, noví ľudia nové technológie ako v živočíšnej, tak aj v rastlinnej výrobe dokážu doniesť. Samozrejme, môžeme viesť o tom rôzne polemiky. Navyše, prijatím tohto zákona, si myslím, opačný efekt sa dosiahne, a to aj tak, že bude útlm poľnohospodárskej výroby zvlášť v regiónoch Slovenska, kde je hornaté Slovensko, to je Stredoslovenský kraj a severovýchod Slovenska... (Ruch v sále.) Jurinová, Erika, podpredsedníčka NR SR Prepáčte, pán kolega, prosím vás, páni poslanci, ktorí debatujete v sále, aby ste išli možno debatovať radšej von, ak vás nezaujíma prerokovávaná téma, alebo aby ste sa utíšili jednoducho. Kuffa, Štefan, poslanec NR SR V podstate tu ide o budúce generácie, o naše deti a o našich vnukov. Budú bezzemkovia, lebo ak v súčasnej dobe vlastníci pôdy predajú tu pôdu, myslím si, že už ich deti ani v noci takmer nikdy sa nedostanú k pôde tak, že by ju vlastnili. Prečo? Keď jej bude mať ten vlastník ja neviem päťtisíc hektárov, on ju za desaťnásobok predá tej tretej osobe a ty nebudeš mať desaťtisíc eur na to, aby si ty zaplatil za hektár. A toto vnímam ako veľký problém. Samozrejme, pôda ako taká a charakter našej krajiny však má, tak to už aj odznelo medzi riadkami, aj ten ekologický a environmentálny rozmer. A to sa nedá nejako tak nevšimnúť si. Ďalšia vec, nad ktorou som sa tiež tak zamyslel, je, že máme tu poľnohospodársku univerzitu. Ak bude sústredená pôda len v rukách jednotlivcov, tak pre koho bude slúžiť tá škola, kde budú mať uplatnenie tie decká, poľnohospodári? Dneska to nie je ani len vysoká škola, ale je to univerzita. Tá diverzifikácia vo svete naozaj funguje ináč a ja som veľmi prekvapený, že minister vnútra a podpredseda vlády označil tento zákon za protiústavný. Ja som to tak úsmevne povedal a znova to zopakujem, že chýba mi tu vyjadrenie aj ministra národnej obrany. A to je ten strategický rozmer. Keď budem mať pôdu a budú tu poľnohospodárske družstvá v rozsahu, príklad poviem, 25, 50, tak aj so strategického hľadiska je to veľmi zlé, ako keď tu budeme mať 500 alebo 5 000 drobných hospodáriacich roľníkov. Je to vidieť aj v susednom Rakúsku, je to vidieť aj v susednom Švajčiarsku, dokážu tam vyrobiť svoje vlastné produkty, dokážu živiť svoju krajinu, zatiaľ čo my naozaj tie lány obrovské obhospodarujeme. A cez to všetko, že by tá efektivita mala byť vysoká, ako je to možné, ja sa pýtam, že sme sebestační vo výrobe potravín na úrovni 40 %. Poliaci odkedy vstúpili do Európskeho spoločenstva, do Európskej únie, zvýšili o 200 % vývoz potravín. Ako je to možné? U nich to ide, u nás to nejde. Ja som presvedčený, že aj u nás to ide. Ja som ochotný podporiť tuná návrh zákona, ktorý je dobrý, ale ktorý predovšetkým nie je proti ľudom, ktorí rešpektuje vlastnícke práva. Právo vlastniť niečo, to je výsostne ľudská vlastnosť. Zviera ako také nemôže vlastniť nič. Ono len využíva svoje teritórium. Ale človek je schopný čosi vlastniť. A keď my týmto zákonom budeme oberať ľudí o vlastnícke práva, ja si dovolím povedať, že všetci ľudia budú veľmi šomrať na nás všetkých 150, ktorí sme tu, aký zákon sme tuná prijali. A to bude prvýkrát vtedy, keď budú chcieť tú pôdu predať, budú narážať na tieto problémy, ktoré tento zákon tuná ukladá. A druhýkrát to bude zase, keď by chceli tú pôdu kúpiť, že tú pôdu kúpiť nebudú môcť. To bude obrovský problém. A potom naozaj sa budú pýtať, kto prijal takýto hlúpy zákon? Prepáčte mi, že to takto hovorím, možnože trošku mi to tak uletelo, mi to odpustite. Potom ďalšia vec je taká, kde som sa tiež zamyslel nad takou skutočnosťou, keď ja som vlastníkom akéhokoľvek majetku a rozhodnem sa, že keď niekomu to darujem, a by mi štát do toho vstupoval a zasahoval, že ja nemôžem darovať vlastný majetok alebo nakladať s vlastnou vecou, ako to uznám za vhodné, to je úplne absurdné. Ja si dovolím povedať, že prijatie tohto zákona bude mať na sociálne prostredie dopad negatívny, nie pozitívny, lebo rozvoj vidieka tak nebude, zabrzdí sa. Už aj teraz sa stáva to, že, v podstate, áno, tak ako to bolo ráno spomenuté, 40 tisíc mladých ľudí odchádza do zahraničia. Teraz tých ľudí bude oveľa viac. A najhoršie je to, že tí ľudia nebudú sa mať kam vrátiť, lebo vtedy tu bola ešte tá pôda. Možno my a naša generácia bola tá, ktorá vynechala v podstate to, lebo však sme tu mali obdobie totality a komunizmu, tak v podstate akosi sa vytratil ten vzťah k tej pôde, sa to prerušilo. Ale možno naše deti a naši vnuci budú nadobúdať tento vzťah a budú chcieť hospodáriť na pôde, ale nebudú mať, ako to robiť. Kto ti vtedy prenajme, Marian, tú pôdu? Keď ty máš prenajatú pôdu, ty mi ju prenajmeš, keď ju budem pýtať? A bude tak všetka pôda obsadená? Áno, možnože mi ju takto ktosi ponúkne. Kúp si ju, máš 10 tisíc eur na jeden hektár. A príklad uvádzam, že môže tá cena pôdy vyletieť až takto. Navyše, pri tomto skupovaní a pri tomto prijatí zákona sa zdevalvuje hodnota pôdy... (Neustály ruch v sále.) Jurinová, Erika, podpredsedníčka NR SR Prepáčte, panie kolegyne, kolegovia, prosím vás, majte strpenie. Kolega je v rozprave, tak ho nechajte, nech môže dohovoriť v kľude. Kuffa, Štefan, poslanec NR SR Ja nebudem dlho už hovoriť, aby som skončil do tej sedemnástej, ale toľko chcem ešte odporučiť (Ja budem hlasovať, je mi to ľúto, proti návrhu zákona.), ma možno počujú aj poradcovia pána prezidenta, aby pán prezident vrátil tento zákon späť do tohto parlamentu, ak prejde tento návrh zákona. A ak bude aj tak schválený, ja budem jeden z tých ľudí, ktorý bude iniciovať podnet na Ústavný súd, lebo ja tento zákon naozaj považujem za protiústavný. Je mi totiž veľmi ľúto, že sú potláčané vlastnícke práva na úkor možno nejakých tuná veľkých latifundistov, ktorí sa tuná nachádzajú. Myslím si, že bolo by o čom ešte rozprávať. To susedné Švajčiarsko keď človek to tak má pred sebou, a tá krajina, skutočne aj ten reliéf krajiny je nádherný, je upravený. Ale to nie je len v tom, že mulčujú tú trávu. Proste tam sú všetky tie parcely, všetky role a strmé stráne využívané naozaj na tú poľnohospodársku činnosť. Tá rodina je tam spolu a má pracovné príležitosti doma. Bol som svedkom takej rodiny, ktorá nevedela, že prídem, lebo bol som náhodný turista. Vošiel som tam do maštale, bolo to poobede a celá tá rodina tam pracovala. Prečo by aj na Slovensku sa nemohli takéto podmienky tuná vytvárať? Treba tu naozaj vytvárať podmienky na to, aby ľuďom sa oplatilo aj pracovať v poľnohospodárstve. Žiaľ, vytratil sa tento vzťah k tejto pôde. Ďakujem za pozornosť.